રાજા ને કઠિયારાની વાત જાણીતી છે. એક રાજા જ્યારે એક કઠિયારાને જોતો ત્યારે રાજાની આંખોમાં એકદમ અણગમો ઊઠતો. આમ થવાનું કારણ એટલું કે પેલા કઠિયારાને જોતાંવેંત રાજાને કઠિયારાના મનમાં છુપાયેલા ઇરાદાઓની ગંધ આવી જતી. કઠિયારો જ્યારે રાજાનો વિચાર કરતો ત્યારે એક વિચાર આવતો કે, જો આ રાજા મરે તો મારાં લાકડાં ખૂબ ખપી જાય ! કઠિયારો વારંવાર મનમાં આવા વિચારો જ ઘૂંટ્યા કરતો. પોતાના આ વિચારોને તે વાચા આપતો નહોતો કે પ્રગટ થવા દેતો નહોતો, છતાં કઠિયારાની એ દુર્ભાવનાના મનતરંગો રાજા સુધી પહોંચી જતા.